'Kassie-kuiers' – Episode 23: Susanne Beyers oor ma-wees op TV én tuis - Terloops
In Wat om te kyk [11 Mei 2022]
In die nuutste episode van dié weeklikse digitale vermaakprogram, gesels Renaldo Schwarp met die aktrise Susanne Beyers oor ma-wees, haar TV-karakters en haar rol in 'Dinge van 'n kind' wat pas op kykNET begin het.
Kyk nou episode 23!
Kassie-kuiers met Renaldo Schwarp is 'n opwindende vermaakprogram wat weekliks op kykNET se digitale platforms uitgesaai word. Buiten nuus oor storielyne, word daar ook dieper gedelf in brandende gesprekspunte. Renaldo voer ook onderhoude met akteurs, aanbieders, asook die agter-die-skerms-helde wat help om ons plaaslike stories te skep en op die lug te kry.
Nuwe episodes – in video- en podcast-formaat – word op Woensdae op kykNET se YouTube-kanaal, en ander sosiale media platforms gedeel, asook hier op terloops.
Kyk hiernaas na al die beskikbare episodes:
Episode 1: kykNET se mees gehate TV-feekse: Margit, Marion en Rehane
In die eerste episode is daar reeds met 'n rits TV-feekse gesels – Binnelanders se Margit Meyer-Rödenbeck, Marion Holm van Suidooster en Rehane Abrahams van Arendsvlei.
Episode 2: "Daar is nie 'n mooi manier om hierdie stories te vertel nie"
*Trigger warning* – Hierdie episode handel oor verkragting en geslagsgeweld.
In die tweede episode val die soeklig op geslagsgeweld en verkragting. Storielyne rondom geslagsgeweld is nie 'n nuwe verskynsel nie. Sepies het al oor die jare hierdie euwel uit verskillende invalshoeke ontbloot. Renaldo gesels in die episode met Soné Comrinck, uitvoerende vervaardiger van Getroud met Rugby, wat meer uitbrei oor hul onlangse geslagsgeweld storielyn. Ernusta Maralack, aanbieder van kykNET&kie se Op Seer Se Spoor, gesels ook saam oor haar ervarings met misdaadsake rondom geslagsgeweld.
Episode 3: Familie-tyd: Die goed en die sleg daarvan
Die gewilde kykNET-familiedrama Alles Malan is terug op die kassie vir die tweede seisoen. Renaldo gesels in die derde episode van Kassie-Kuiers met die akteurs Nadia Valvekens en Greteli Fincham oor familie, ma- én vrouwees. Renaldo deel ook watter reekse op jou vakansie binge-lys moet wees.
Episode 4: Die grootste sepie-storielyne – deel 1
Manna uit die sepie-hemel! Liefdesdriehoeke, moord, onverwagse swangerskappe en pragtige troues… In die vierde episode van Kassie-Kuiers gesels Renaldo Schwarp met Craig Adriaanse van Arendsvlei en Melissa Massyn van Getroud van Rugby oor vanjaar se grootste storielyn-skokke wat kykers onkant gevang het.
Episode 5: Die grootste sepie-storielyne van 2021 – deel 2
Nes die vorige episode, kyk ons terug na die grooste storielyne van die jaar. Die week val die soeklig op #Binnelanders en #Suidooster.
Episode 6: Die soeke na liefde duur voort in Boer soek 'n Vrou S14
In hierdie week se episode van Kassie-Kuiers gesels die aanbieder van Boer soek 'n Vrou, Marciel Hopkins, oor die nuwe seisoen van dié gewilde plaaslike realiteitsreeks. Marciel verklap 'n paar dinge oor die liefdesdrama wat oor die nuwe seisoen gaan uitspeel. Die 14de seisoen begin 13 Januarie. Kyk dit ook op DStv Catch Up!
Episode 7: Hotel kielie die bielie nog 'n laaste maal
Die vyfde en finale seisoen van die gewilde komedie, Hotel, het pas afgeskop met tonne kinkels en kwinkslae wat kykers behoorlik laat skaterlag. In dié episode van Kassie Kuiers kyk Renaldo Schwarp en die aktrises Simoné Pretorius en Mila Guy terug na die vorige seisoene.
Episode 8: Die Byl is terug!
Die gewilde speurdrama, Die Byl, het sy welkome terugkeer op kykNET gemaak. Renaldo Schwarp gesels met die akteurs Waldemar Schultz en Lika Berning oor die vierde seisoen en waarna kykers alles kan uitsien.
Episode 9: Die kuns van drag
"Dis outfits. Dis make-up. Dis stockings…" Die kuns van drag word onder die vergrootglas geplaas as die akteur en drag-kunstenaar, Phillip Schnetler, en Wat Dit Vat-sanger, Edó Mostert, met Renaldo Schwarp oor hierdie kleurvolle persoonlikhede, voorbereidings en die geskiedenis daaromtrent gesels.
Episode 10: Kunstenaars met vele talente
Televisiesterre skitter soms ook op die musiekverhoog. Kassie-Kuiers se Renaldo gesels met Jawaahier Pietersen, Kaashifa in die immergewilde sepie Suidooster, asook die Koortjies-aanbieder, Jonathan Rubain, oor hul musiekloopbane en debuutalbums. Hulle praat ook oor hoe om 'n balans tussen hul TV- en musiekloopbane te vind, en verklap hul guilty pleasures.
Episode 11: Die maand van liefde
Dis die maand van liefde en dís waaroor ons gesels met plaaslike sterre in hierdie episode van #KassieKuiers. Renaldo Schwarp gesels met Denise Newman van Suidooster-faam asook die Getroud met Rugby-akteurspaar, Werner en Marijke Coetser, wat meer verklap oor verliefdheid, verhoudings en vennote!
Episode 12: Met nuwe sepie-karakters kom nuwe moeilikheid
Nuwe karakters – veral in sepies – veroorsaak gewoonlik een of ander tipe moeilikheid met hul aankoms. In #KassieKuiers gesels Renaldo Schwarp juis met twee nuwe sepie-karakters: Hannah Borthwick, wat die rol van Samantha in Suidooster vertolk; en Boudine Ballem, wat die rol van Ruby in Arendsvlei speel. Ons het reeds meer oor Ruby se geheime geleer (lees meer daaroor hier), maar watter ander geraamtes is in Ruby en Samantha se kaste te vinde?
Episode 13: Als het 'n begin én 'n einde
Ná die aankondiging oor die einde van Getroud Met Rugby, gesels Kassie-Kuiers se Renaldo Schwarp met Waldimar Pelser, direkteur van kykNET-kanale, oor die redes vir dié besluit. Getroud Met Rugby-akteurs, Natasja Jacobs en Adrian Steyn, vertel ook hoe hulle oor die einde van hierdie hoofstuk voel.
Episode 14: 4000 episodes propvol drama
Die gewilde kykNET-sepie, Binnelanders, vier sy 4000ste episode – 'n ongelooflike prestasie in die plaaslike vermaakbedryf. Renaldo Schwarp gesels met die akteurs Hykie Berg en Cindy Swanepoel oor dié mylpaal. En daar's 'n nuwe gesig! Mila Guy is binnekort ook deel van die Binnelanders-rolverdeling.
Episode 15: Sex in Afrikaans nie bloot oor stoutigheid op TV nie
Dié episode fokus op Showmax se opspraakwekkende dokumentêre reeks, Sex in Afrikaans. Renaldo Schwarp gesels met die reeks se vervaardiger, Rian van Heerden, asook die toesigvervaardiger Marguerite Albrecht, oor hoekom hierdie reeks nie poog om nét te skok nie – dit bied ook 'n geleentheid vir mense om oor seks en seksualiteit te leer.
Lees meer oor Sex in Afrikaans
Episode 16: Nuus in Afrikaans
Die gedugte eNuus-span lewer elke dag regstreekse nuus in Afrikaans op die kykNET-kanale. #KassieKuiers se Renaldo Schwarp gesels met aanbieders, Daniëlla van Heerden, Percivale Young en Barron Hufkie, oor hoekom TV-nuus steeds só relevant en belangrik in 2022 is.
Episode 17: Hoe om die bielie op TV te kielie
Komedie op die kassie is nie 'n maklike taak nie. Wat maak van dit 'n hit or miss? Renaldo Schwarp gesels met Bennie Fourie (Hotel) en komedie-doyenne Lizz Meiring (Molly & Wors, Huis Lelieveld, Hester en Ester Bester) hieroor. Hulle verklap ook meer oor wat agter die skerms gebeur en wat hul gunsteling TV-komedies is.
Episode 18: Silwerskermfees terug met glitter en talent
"Glitter…het ons nodig!" Só sê die aktrise Ilse Roos op die 2022 Silwerskermfees se blou tapyt. Renaldo Schwarp het in Kampsbaai met flieksterre soos Roos, Ivan Botha, Jarrid Geduld, Nicole Fortuin en Cintaine Schutte oor hul nuwe rolprente gesels.
Episode 19: Liefdesreis voor die kamera
Kassie-kuiers is in Mbombela en gesels met die akteur en sanger Francois Jacobs oor sy soeke na liefde wat tans in die tweede seisoen van die realiteitsprogram, Op my Eish!, uitspeel. Renaldo Schwarp vind meer uit oor dié persoonlike reis en wat als gebeur as die kameras nié rol nie…
Episode 20: Bravo! se aanbieders vier program se dekade op die kassie
Die gewilde kykNET-leefstylprogram Bravo! is vanjaar 'n dekade op die kassie! Renaldo Schwarp gesels met twee van die aanbieders, Tracey Lange en Reynardt Slabbert, oor hul gaste-hoogtepunte, episodes wat hul bybly, en al die dinge wat ons nie op die skerm sien nie. Ja, daar word ook 'n paar geheime verklap!
Episode 21: Tim Theron gesels oor Projek Dina
Die tweede seisoen van die speurdrama, Projek Dina, laat kykers behoorlik gons. Renaldo Schwarp gesels met die akteur, Tim Theron, oor die reeks én oor hoe groot die euwel van mensehandel in Suid-Afrika is.
Nog stories oor Projek Dina
Episode 22: Silwerskermfees 2022
Fliekvlooie was vanjaar weer bederf met nuwe opwindende Afrikaanse rolprente by die jaarlikse Silwerskermfees. Renaldo Schwarp gesels met die akteurs Donna-lee Roberts en Ivan Botha oor Beurtkrag terwyl Paul du Toit en Etienne Fourie meer oor Stiekyt vertel.
Episode 23: Ma-wees op TV
Dié week vier ons die wonderlike moeders in ons lewens! Renaldo Schwarp hou 'n virtuele koek-en-tee met Susanne Beyers, en gesels oor ma-wees en haar TV-karakters. Sy verklap ook meer oor haar nuwe rol in Dinge van 'n kind. Therese Bam en Schalk Bezuidenhout loer ook in.